Uitblinker-matrikulant sterf in tref-en-trapNathan Greyling [Foto: Facebook] Volgens die Vrystaatse polisie is Nathan Greyling in ’n tref-en-trap-ongeluk dood. Hy was onderhoofseun van die skool en het ook uitgeblink in akademie én sport. Kapt. Stephen Thakeng, polisiewoordvoerder, sê Nathan se ma, wat in Riebeeckstad woon, het hom Maandag om 12:00 as vermis by die polisie aangemeld. Sy liggaam is Dinsdagoggend langs die pad tussen Hennenman en Riebeeckstad gekry. “Die polisie het omstreeks 01:00 inligting ontvang oor ’n persoon wat op die R70-pad raakgery is. By die polisie se aankoms op die toneel het hulle op ’n liggaam afgekom wat ooreenstem met die beskrywing van Nathan,” bevestig Thakeng. Volgens Thakeng was dit duidelik dat Nathan raakgery is. “Stukke van die voertuig se hoofligte is op die toneel gevind. Die voertuig was egter skoonveld. Die polisie het ’n soektog na die motor van stapel gestuur, maar daar is nog geen inligting oor die presiese motor of die bestuurder nie.” Thakeng sê volgens voorlopige inligting lyk dit asof Nathan langs die pad geloop het toe hy deur die motor getref is. “’n Saak van strafbare manslag is aanhangig gemaak.” Pierre Klopper, ’n onderwyser van Nathan en ook hoof van sport by St. Dominic’s College, sê Nathan het provinsiaal krieket, hokkie en tennis gespeel. Hy was ook ’n A-student en was altyd onder die topdrie-leerders in sy graad. Hy was van gr. 7 af in St. Dominic’s College. Nathan het pas met die matriekeksamen begin en volgens Klopper sou hy volgende jaar ingenieurswese aan die Universiteit Stellenbosch (US) gaan studeer het. “Nathan was ’n fantastiese leier en baie gewild onder sy maats,” vertel Klopper aan Maroela Media. Thakeng vra dat enigiemand met meer inligting oor die voorval vir sers. Jan Ndayi van die speurtak in Hennenman by 082 301 2959 bel of die Stop Misdaadnommer by 08600 10111 skakel.